Document ID: 32007D0716

KOMISIJAS LĒMUMS
(2007. gada 30. oktobris),
ar ko paredz pārejas pasākumus attiecībā uz tām strukturālajām prasībām konkrētiem uzņēmumiem gaļas un piena nozarē Bulgārijā, kas iekļautas Eiropas Parlamenta un Padomes Regulā (EK) Nr. 852/2004 un (EK) Nr. 853/2004
(izziņots ar dokumenta numuru K(2007) 5238)
(Dokuments attiecas uz EEZ)
(2007/716/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās aktu un jo īpaši tā 42. pantu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
tā kā:
(1)
Komisijas Lēmumā 2007/31/EK (2) paredzēti pārejas pasākumi attiecībā uz tādu dažu gaļas un piena nozares produktu sūtīšanu no Bulgārijas uz pārējām dalībvalstīm, uz kuriem attiecas III pielikums Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (3). Šos produktus drīkst sūtīt no Bulgārijas tikai tad, ja tie ir iegūti pārstrādes uzņēmumā, kas iekļauts Lēmuma 2007/31/EK pielikumā.
(2)
Pārtikas un veterinārais birojs (PVB) veica pārbaudes apmeklējumu Bulgārijā no 2007. gada 22. līdz 27. aprīlim, lai novērtētu stāvokli pārstrādes uzņēmumos. Bulgārijas iestādes ir pierādījušas, ka tagad tām ir resursi un spējas pareizi novērtēt uzņēmumus, lai ļautu tiem veikt Kopienas iekšējo tirdzniecību, un ir atrisinājušas iepriekšējās problēmas, kas tika konstatētas pārbaužu jomā. Tāpēc jāatceļ Lēmums 2007/31/EK.
(3)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (4) un Regulā (EK) Nr. 853/2004 paredzētas konkrētas strukturālas prasības uzņēmumiem, kas ir minēto regulu darbības jomā.
(4)
Bulgārijā dažiem uzņēmumiem gaļas un piena nozarē ir nepieciešams ilgāks laiks, lai ievērotu attiecīgās strukturālās prasības, kas ietvertas Regulā (EK) Nr. 852/2004 un (EK) Nr. 853/2004. Strukturālās prasības, kas iekļautas Regulas (EK) Nr. 852/2004 II pielikuma II nodaļā un Regulas (EK) Nr. 853/2004 III pielikuma I iedaļas II un III nodaļā, II iedaļas II un III nodaļā un V iedaļas I nodaļā, līdz 2009. gada 31. decembrim, ievērojot zināmus nosacījumus, nepiemēro šajā pielikumā uzskaitītajiem uzņēmumiem.
(5)
Kamēr šiem uzņēmumiem ir noteikts pārejas posms, produktus ar izcelsmi šajos uzņēmumos var laist tikai vietējā tirgū vai izmantot turpmākai pārstrādei Bulgārijas uzņēmumos, kuriem ir noteikts pārejas posms. Lai pārbaudītu, vai attiecīgajos uzņēmumos ražotie produkti tiek laisti tikai vietējā tirgū, šiem produktiem piešķir atšķirīgu veselības vai identifikācijas marķējumu no tā, kas noteikts Regulas (EK) Nr. 853/2004 5. pantā. Šo marķējumu paziņo citām dalībvalstīm.
(6)
Bulgārija nodrošina, lai pakāpeniski tiktu panākta atbilstība attiecīgajām strukturālajām prasībām saskaņā ar modernizācijas plānu, ko apstiprinājusi valsts kompetentā veterinārā iestāde katram no šiem uzņēmumiem. Plānā jāiekļauj saraksts, kurā uzskaitītas visas nepilnības un datums, līdz kuram plāno tās novērst. Bulgārija nodrošina, lai darbību turpinātu vienīgi tie uzņēmumi, kas līdz 2009. gada 31. decembrim ir pilnībā izpildījuši šīs prasības.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Strukturālās prasības, kas iekļautas Regulas (EK) Nr. 852/2004 II pielikuma II nodaļā un Regulas (EK) Nr. 853/2004 III pielikuma I iedaļas II un III nodaļā, II iedaļas II un III nodaļā un V iedaļas I nodaļā, līdz 2009. gada 31. decembrim nepiemēro šajā pielikumā uzskaitītajiem uzņēmumiem.
2. pants
1. Šādus produktus laiž tikai vietējā tirgū vai izmanto turpmākai pārstrādei uzņēmumos, kas ir uzskaitīti pielikumā:
a)
produkti ar izcelsmi pielikumā uzskaitītajos uzņēmumos;
b)
produkti ar izcelsmi integrētos gaļas un piena pārstrādes uzņēmumos, daļa no kuriem uzskaitīti pielikumā.
2. Šiem produktiem piešķir atšķirīgu veselības vai identifikācijas marķējumu no tā, kas noteikts Regulas (EK) Nr. 853/2004 5. pantā.
3. Bulgārija paziņo Komisijai veselības un identifikācijas marķējumus, ko izmanto 1. punktā minētajiem produktiem. Komisija izplata attiecīgo informāciju citām dalībvalstīm.
3. pants
Lēmumu 2007/31/EK atceļ.
4. pants
Šis lēmums ir adresēts dalībvalstīm.
Briselē, 2007. gada 30. oktobrī

Labels: 0
18
15
17